ORDE do 6 de setembro de 2010 pola que se fixan os honorarios dos peritos terceiros nas taxacións periciais contraditorias.
CONSELLERÍA DE FACENDA — III. OUTRAS DISPOSICIÓNS — 24/09/2010

O artigo 63 da Lei 16/2007, do 26 de decembro, de orzamentos xerais da Comunidade Autónoma de Galicia para 2008 (DOG do 31 de decembro de 2007), prevé que nos tributos xestionados pola Administración tributaria da Comunidade Autónoma de Galicia, e en corrección do resultado obtido na comprobación de valores, os interesados poderán promover a práctica da taxación pericial contraditoria.
A taxación pericial contraditoria é un procedemento probatorio á disposición dos obrigados tributarios polo cal a Administración tributaria se compromete a aceptar a valoración sinalada por un terceiro perito, independente respecto de ambas as dúas partes, que así dirime a controversia que se suscitou respecto das valoracións realizadas polos órganos competentes da devandita Administración tributaria.
Na regra 4ª, punto primeiro, do artigo 64 da Lei 16/2007, onde se regula o procedemento de taxación pericial contraditoria, establécese a posibilidade de que a Administración tributaria competente poida establecer honorarios estandarizados para os peritos terceiros que deban de ser designados, de modo que a aceptación da súa designación determine a aceptación dos honorarios aprobados pola Administración.
Considerando que o pagamento dos honorarios do perito terceiro pode corresponder á Administración ou ao obrigado tributario dependendo da diferenza existente entre a valoración que realice o dito perito e o valor comprobado administrativamente, esta Administración considera que o establecemento de honorarios máximos contribúe a dotar de maior seguridade xurídica ambos os dous, posto que permite realizar unha estimación dos honorarios a que terían que facer fronte.
De conformidade coa competencia atribuída polo artigo 7 do Decreto lexislativo 1/1999, do 7 de outubro, polo que se aproba o texto refundido da Lei do réxime financeiro e orzamentario de Galicia, e o artigo 64 da Lei 16/2007, do 26 de decembro, de orzamentos xerais da Comunidade Autónoma de Galicia para 2008,
DISPOÑO:
Artigo 1º
1. Apróbanse os seguintes honorarios máximos dos peritos terceiros designados para intervir nas taxacións periciais contraditorias relativas aos tributos xestionados pola Administración tributaria da Comunidade Autónoma de Galicia:
Ver referencia pdf "18500D002P016.PDF"
2. Logo de autorización do director xeral de Tributos, por causa debidamente xustificada, poderanse acordar honorarios superiores aos previstos no número anterior.
3. Os honorarios máximos dos peritos terceiros non inclúen o imposto sobre o valor engadido, nin o importe das taxas que, se é o caso, se xeren polos visados dos correspondentes colexios profesionais.
Artigo 2º
No suposto de que o perito terceiro exixa que, previamente ao desempeño do seu labor, se faga provisión de importe dos seus honorarios mediante depósito, o seu importe determinarase a partir da media aritmética dos valores asignados polo perito da Administración e polo do obrigado tributario.
Disposición transitoria
Os procedementos de taxación pericial contraditoria pendentes de resolución no momento da entrada en vigor desta orde seguirán rexéndose polo establecido na normativa vixente na data de presentación da correspondente solicitude.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de setembro de 2010.
Marta Fernández Currás
Conselleira de Facenda